Circles

«Circles» (norsk oversettelse: sirkler) er en popsang fra 2022 som fremføres av den makedonske sangeren Andrea Koevska. Sangen var Nord-Makedonias bidrag i Eurovision Song Contest 2022 i Torino i Italia.

Om sangen 
Sangen er skrevet av Andrea Koevska sammen med Aleksandar Masevski. Ifølge Koevska handler sangen om det øyeblikket du tar skjebnen i egne hender og innser at du er sterk nok til å forandre livet ditt til det bedre. Sangen ble skrevet på et tidspunkt da Koevska levde i et dårlig forhold, og selv om kjærligheten var sterk, var det umulig å fortsette i forholdet. Tittelen spiller ifølge Koevska på styrken du finner når du klarer å bryte ut av «sirklene» man føler i slike situasjoner.

Eurovision Song Contest 
Låtskriverne sendte inn bidraget til den makedonske sangkonkurransen Za Evrosong i regi av den makedonske allmennkringkasteren MRT. Vinneren av konkurransen får representere Nord-Makedonia i Eurovision Song Contest 2022. «Circles» var ett av seks bidrag som ble plukket ut til konkurransen 4. februar 2022. Bidragene ble offentliggjort og sluppet 28. januar 2022.

I finalen 4. februar vant «Circles» med 20 poeng, hvorav 12 kom fra den internasjonale juryen, 8 kom fra telefonavstemningen. Som vinner ble «Circles» Nord-Makedonias bidrag i Eurovision Song Contest 2022. Der deltok den i semifinale 2 torsdag 12. mai. Der ble den nummer 11 av 18, én plass unna fra å kvalifisere seg til finalen lørdag 14. mai.

Referanser 

 

Makedonske sanger
Makedonsk musikk
Bidrag til Eurovision Song Contest 2022
Sanger fra 2022